ΓΡΑΠΤΗ ΕΡΩΤΗΣΗ E-2315/96 υποβολή: Martina Gredler (ELDR) προς την Επιτροπή (27 Αυγούστου 1996)

Θέμα: Εξελίξεις στην αγορά εργασίας για τις γυναίκες

Οι εξελίξεις που παρουσιάστηκαν το τελευταίο διάστημα ενδέχεται να έχουν αρνητικό αντίκτυπο όσον αφορά τη θέση των γυναικών στην αγορά εργασίας. Η μετατροπή των θέσεων εργασίας λόγω της ανάπτυξης νέων τεχνολογιών και η ανακατανομή της απασχόλησης ενέχουν τον κίνδυνο απώλειας υπερβολικά μεγάλου αριθμού θέσεων εργασίας γυναικών.

Έχει διερευνήσει η Επιτροπή κατά πόσον απειλούνται οι γυναικείες θέσεις εργασίας;

Ποιές επαγγελματικές ομάδες θίγονται περισσότερο;

Ποιές στρατηγικές προτίθεται να ακολουθήσει η Επιτροπή ώστε να κινήσει το ενδιαφέρον των μαθητριών για μαθήματα κατάρτισης σε επαγγέλματα που δεν απευθύνονται αποκλειστικά σε γυναίκες και που είναι προσαρμοσμένα στις τεχνολογικές εξελίξεις;

Έχουν ενημερωθεί επαρκώς για την κατάσταση οι εργαζόμενες σε θέσεις απασχόλησης υψηλού κινδύνου ή ενδεχομένως, έχουν προειδοποιηθεί για το ενδεχόμενο να μείνουν άνεργες;

απάντηση του κ. Flynn εξ ονόματος της Επιτροπής (9 οκτωβρίου 1996)

Η κοινοτική πρωτοβουλία απασχόλησης - Now (νέες ευκαιρίες για τις γυναίκες) περιλαμβάνει μέτρο το οποίο αφορά τη χορήγηση κατάρτισης, συμπεριλαμβάνοντας κατάρτιση που χορηγεί προσόντα σε υποψήφιους για απασχόληση σε τομείς και επαγγέλματα όπου οι γυναίκες είναι υποεκπροσωπούμενες, σε διοικητικές και θέσεις ευθύνης καθώς και σε νέες θέσεις εργασίας.

Η κοινοτική πρωτοβουλία Adapt βοηθά τις γυναίκες και τους άνδρες μέσω ανάπτυξης του εργατικού δυναμικού και βελτίωσης των προσόντων τους και της εσωτερικής και εξωτερικής τους ευκαμψίας εξασφαλίζοντας μεγαλύτερη επαγγελματική κινητικότητα.

Ήδη από τη δεκαετία 1980, η Επιτροπή ενθαρρύνει τις πολιτικές που ευνοούν το ενδιαφέρον των νέων γυναικών για κατάρτιση η οποία είναι προσαρμοσμένη σε τεχνολογίες που δεν είναι κατ' ανάγκη για γυναίκες. Το πρώτο πρόγραμμα δράσης της Κοινότητας σχετικά με την προώθηση των ίσων ευκαιριών για τις γυναίκες (1982-1985) ((έγγρ. COM(81) 758 τελικό. )) περιείχε την προτροπή προς τα κράτη μέλη να λάβουν μέτρα που στοχεύουν στη διαφοροποίηση των επαγγελματικών επιλογών των νεαρών κοριτσιών σχολικής ηλικίας και στην εκμάθηση των νέων τεχνολογιών, κυρίως στον τομέα του προσανατολισμού και της αρχικής και συνεχούς κατάρτισης. Το 1985, το ψήφισμα του Συμβουλίου και των υπουργών Παιδείας, που συνήλθε στα πλαίσια του Συμβουλίου για πρόγραμμα δράσης σε σχέση με τις ίσες ευκαιρίες των νεαρών κοριτσιών και αγοριών σε θέματα εκπαίδευσης ((ΕΕ αριθ. C 166 της 5.7.1985. )) στόχευε επίσης το σχολικό και επαγγελματικό προσανατολισμό ως υπηρεσία προς όλους τους μαθητές με στόχο να ενθαρρύνει τη διαφοροποίηση των επαγγελματικών επιλογών των αγοριών και των κοριτσιών.

Στο τέταρτο μεσοπρόθεσμο κοινοτικό πρόγραμμα δράσης για τις ίσες ευκαιρίες μεταξύ γυναικών και ανδρών (1996-2000) ((ΕΕ αριθ. C 306 της 17.11.1995. )), η Επιτροπή προτείνει την ενθάρρυνση των νεαρών αγοριών και κοριτσιών να αποκτήσουν προσόντα που παραδοσιακά σχετιζόνταν με έναν μόνο από τα δύο φύλα, τόσο με τη βοήθεια των πρωτοβουλιών της και των προγραμμάτων δράσης της στον τομέα αυτό (Σωκράτης, Leonardo, Media) όσο και στο Λευκό Βιβλίο «Διδάσκομαι και μαθαίνω - προς την κοινωνία της γνώσης» ((έγγρ. COM(95) 590 τελικό. )).